ออมสินปัดไม่ร่วมทุนทำธนาคารไปรษณีย์
ออมสินปัดไม่ร่วมทุนทำธนาคารไปรษณีย์ ชี้มีจุดแข็งที่ยกระดับกองทุนหมู่บ้าน เล็งผุดเป็นสถาบันการเงินชุมชนไม่น้อยกว่า 1,500 แห่งต่อปี
22 ก.ย. 2553

ออมสินปัดไม่ร่วมทุนทำธนาคารไปรษณีย์ ชี้มีจุดแข็งที่ยกระดับกองทุนหมู่บ้าน เล็งผุดเป็นสถาบันการเงินชุมชนไม่น้อยกว่า 1,500 แห่งต่อปี 
นายเลอศักดิ์ จุลเทศ ผู้อำนวยการธนาคารออมสิน กล่าวว่า  ยังไม่รับนโยบายจาก รมว.คลัง ให้หารือกับบริษัทไปรษณีย์ไทย เรื่องการร่วมทุนจัดตั้งธนาคารไปรษณีย์ เพื่อช่วยปล่อยสินเชื่อให้กับประชาชนรากหญ้า  โดยยืนยันว่าธนาคารออมสินไม่สนใจเข้าไปช่วยเหลือในรูปแบบการร่วมทุน  เนื่องจากธนาคารมีแนวคิดจะพัฒนายกระดับกองทุนหมู่บ้านและชุมชนเมืองกว่า 6.3 หมื่นกองทุน เป็นสถาบันการเงินชุมชน ซึ่งเป็นงานที่ธนาคารมีความเชี่ยวชาญ เนื่องจากได้เข้าไปดำเนินการปล่อยกู้ อบรมอาชีพ อบรมทำบัญชีครัวเรือน มาตั้งแต่ปี 2547-2548 
ทั้งนี้ ธนาคารตั้งเป้ายกระดับกองทุนหมู่บ้านเป็นสถาบันการเงินชุมชนปีละไม่ต่ำกว่า 1,500 แห่ง หรือประมาณ 10% และยกระดับชุมชนเมือง ในเขต กทม.อีกปีละ 80 แห่ง และต่างจังหวัดอีก 200 แห่ง รวมแล้วกว่า 1,700 - 1,800 แห่ง ซึ่งเพียงปีเดียวถือว่ามากกว่าสาขาของไปรษณีย์ที่มีเพียงประมาณ 1,200 แห่งทั่วประเทศเท่านั้น
นอกจากนี้ยอมรับว่าที่ผ่านมาธนาคารมีการหารือกับบริษัทไปรษณีย์ไทย และเตรียมทำข้อตกลงในวันที่ 30 ก.ย. นี้ เรื่องการเป็นพันธมิตรทางธุรกิจในด้านต่างๆ เช่นเรื่องการติดตั้งตู้เอทีเอ็มที่สาขาไปรษณีย์ทุกสาขา และให้สาขาของไปรษณีย์รับชำระหนี รวมถึงการให้เจ้าหน้าที่ไปรษณีย์ออกไปรับชำระหนี้เงินกู้จากลูกหนี้ธนาคารออมสิน 
"ถ้าจะให้ร่วมทุนคงจะไม่ หรือจะให้ออมสิน ไปปล่อยกู้ให้ธนาคารไปรษณีย์นั้น ก็ต้องพิจารณาระเบียบของธนาคารด้วยว่าทำได้หรือไม่ คิดว่าน่าจะให้ความสำคัญ เรื่องการพัฒนาสภถาบันการเงินชุมชนมากกว่า เพราะทำได้ตามเป้าปีหน้าอีกเกือบ 2,000 แห่ง ก็ถือว่ามากกว่าสาขาของไปรษณีย์ทั่วประเทศแล้ว " นายเลอศักดิ์ กล่าว 
นายเลอศักดิ์ กล่าวอีกว่า ธนาคารได้เปิดตัวเงินฝากสงเคราะห์ชีวิต " แบบทรัพย์มั่นคง " สำหรับผู้ฝากที่เป็นสมาชิกในลุ่มนิติบุคคล สมาชิกองทุนหมู่บ้าน ชุมชนเมือง หรือสมาชิกกลุ่มที่ทำข้อตกลงกับธนาคาร โดยผู้ฝากต้องมีอายุระหว่าง 20 - 65 ปี ส่งเงินฝากเป็นรายเดือน  ส่งเงินฝาก 5 ปี รับความคุ้มครอง 5 ปี วงเงินสงเคราะห์ ( ทุนประกัน ) คืน 6,000 บาท เช่น ส่งเงินฝากหรือ เบี้ยประกัน เดือนละ 100 บาท จะได้รับความคุ้มครองถึง 2 เท่าของวงเงินหรือเท่ากับ 1.2 หมื่นบาท เมื่อกรมธรรม์อายุครบ 5 ปี ผู้ฝากจะได้รับเงินสงเคราะห์ ( ทุนประกัน ) คืน 6,000 บาท สามารถส่งเงินฝากสูงสุดได้เดือนละ 1,000 บาท หรือเท่ากับได้รับความคุ้มครองสูงสุดถึง 1.2 แสนบาท